Anders Samuelsen (NY), 2008-04-08:
Ny Alliance går ind for et stærkt europæisk samarbejde, og derfor går vi også ind for den traktat, som vi diskuterer i dag.
Vi har fra starten sagt, at det, vi kan frygte allermest, er, at der opstår en skræmmekampagne, og hermed er ikke bare ment en skræmmekampagne fra nejsidens side, men også fra jasidens side, altså at vi får en evig diskussion, hvor man på den ene side prøver at overbevise hinanden om, hvor galt det går, hvis vi ikke er med inde under den nye hat, og på den anden side forsøger at overbevise hinanden om, hvor galt det går, hvis vi kommer ind under den nye hat.
Det er for Ny Alliances vedkommende hævet over enhver tvivl, at et stærkt europæisk samarbejde er det, der er vejen frem, hvis vi skal påvirke resten af verden, senest eksemplificeret ved den meget hidsige debat, vi har omkring OL og Danmarks eventuelle udeblivelse fra en åbningshøjtidelighed, hvor vi i øvrigt fra officielt hold ikke engang er inviteret, men skal bede om at komme med - altså en boykot af en fest, som man ikke er blevet inviteret til.
Det være, hvad det er, men at forestille sig, at Danmark alene ved at slå ud med lillefingeren skulle kunne gøre nogen som helst forskel i forhold til det, kineserne foretager sig i forhold til tibetanerne,
giver ikke ret meget mening.
Derimod er det da helt oplagt, at hvis man gør det i et europæisk samarbejde under en fælles europæisk hat, hvor man står sammen og lægger et pres, så kan det gøre en forskel.
Det kan sådan set eksemplificeres yderligere ved nogle af de ting, som er foregået i Europa-Parlamentet inden for det sidste halvandet år, mens de nationale regeringer og nationerne har ligget lidt i koma, efter at der blev sagt nej fra Hollands og Frankrigs side, for der har man i Europa-Parlamentet f.eks. netop vedtaget nye direktiver omkring kemikalielovgivningen og servicelovgivningen, altså kemikaliedirektivet og servicedirektivet.
Der er for mig at se ingen tvivl om, at lige netop de ting, vi f.eks. har vedtaget på kemikaliedirektivets område, er eksempler, hvor Danmark godt kunne have vedtaget noget for sig selv, men det havde ikke påvirket noget.
Vi havde måske kunnet sige til kineserne: Vi vil ikke handle med jer, hvis I ikke opfylder vores krav.
Og kineserne ville have været fløjtende ligeglade.
Der er regioner i Kina, hvor der kun bor omkring 5 millioner mennesker; de betragtes efter sigende som reservater, og kineserne er bekymrede for, om de uddør, og derfor har befolkningen dér mulighed for at få undtagelser for etbarnspolitikken.
Hvis man ser på områder, hvor der bor 5 millioner mennesker, på den måde, kan man forestille sig, hvordan man vil have det, hvis Danmark kom viftende med en skrap kemikalielovgivning; det ville ikke give ret meget mening, hvorimod det, når Europa kommer med en samlet regulering, giver stor mening, og kineserne lytter, ja, efter sigende i så høj grad, at man stort set tager den europæiske kemilovgivning, propper den i kopimaskinen og gør den til kinesisk lovgivning.
Så påvirker vi noget, så det rykker.
Det giver ikke mening at lave det på nationalt plan.
Hvis vi skal noget, skal vi lave det på europæisk plan, og så skal vi i øvrigt ikke starte med sporten, så skal vi starte med en generel handelsboykot.
Hvorfor tage sporten som gidsel?
Tilbage til det, vi diskuterer i dag.
Ny Alliance går ind for traktaten.
Vi havde håbet på, at vi kunne få den til folkeafstemning, det kan vi ikke, men det forhindrer os selvfølgelig ikke i at stemme for det, der ligger.
Vi synes, det helt klart er et skridt i den rigtige retning.
Vi får noget, der minder om en udenrigsminister, og det synes vi er et rigtig godt træk.
Det er vigtigt, at vi fra europæisk side kan forsøge at påvirke og være et korrektiv, men også et positivt supplement til den amerikanske dominans af det, der foregår på verdensplan.
Vi får nogle andre afstemningsregler, vi går i højere grad fra enstemmighed til flertalsafgørelser, og det er også utrolig vigtigt, bl.a. inden for områder som strafferet og sikkerhed.
Så får vi færre kommissærer, og det synes vi også er et rigtig godt tiltag.
På samme måde, som man altid kan diskutere på nationalt plan, hvorvidt det er nødvendigt med så og så mange ministre, er det også en helt relevant diskussion på europæisk plan: Hvorfor opfinde nye kommissærområder, blot fordi vi bliver flere og flere lande?
Så vi synes, der er rigtig meget, der trækker i den rigtige retning.
Vi ville gerne have haft en folkeafstemning for på den måde at vise - også fra japartiernes side - at vi på ingen måde er bange for at tage den europæiske diskussion, gå ud med åben pande og kæmpe for de synspunkter, som man har, tage diskussionen med nejsigerne.
Når vi ender med ikke at få folkeafstemningen, så er vi fra Ny Alliances side bange for, at det vil være med til at skabe yderligere myter, skabe yderligere vind i sejlene for nejpartierne, og det synes vi egentlig er en rigtig dårlig løsning.
Derfor håber vi stadig væk på - og det er måske et naivt håb - at man alligevel besinder sig også fra jasidens side og ender med at kaste det her forslag ud til en folkeafstemning.
Så kan vi få en åben, fair og reel diskussion, og så får vi selvfølgelig også et ja til den her traktat, og dermed ville vi virkelig være kommet nogle skridt i den rigtige retning i forhold til at få bekæmpet myter og få frataget nejsiden nogle redskaber, som de ikke burde have.